Քեյթ Ափթոն

Քեթրին Էլիզաբեթ «Քեյթ» Ափթոն (, ), ամերիկացի մոդել և դերասանուհի։ Հայտնի է «Sports Illustrated» ամսագրի հետ կատարած աշխատանքների համար, հայտնվել է ամսագրի 2011, 2012 և 2013 թվականների շապիկներին։ Հայտնվել է նաև «Vanity Fair» ամսագրի 100–րդ հոբելյանական համարի շապիկին։ Հանդես է եկել նաև «Ինչպես ներկել աշտարակը» (2011), «Այլ կին» (2014) և այլ ֆիլմերում։

Հայտնվել է նաև այնպիսի հայտնի ամսագրերում, ինչպիսիք են՝ իտալական և բրիտանական Vogue, CR Fashion Book, Cosmopolitan, ֆրանսիական ELLE, իտալական, ֆրանսիական և գերմանական GQ, Jalouse, Sunday Times Style, Esquire, The Daily, Muse և այլն։

Վաղ տարիներ 
Ծնվել է ԱՄՆ Միչիգան նահանգի Սենթ Ջոզեֆ բնակավայրում և մեծացել Մելբուրնում (Ֆլորիդա)։ Մայրը՝ Շելլին, նախկինում ճանաչվել է Տեխասի նահանգային թենիսի չեմպիոն, իսկ հայրը՝ Ջեֆը՝ ավագ դպրոցի սպորտային բաժնի տնօրեն։ Հորեղբայր Ֆրեդ Ափթոնը ԱՄՆ ներկայացուցիչների պալատի անդամ է։ Ափթոնի նախապապը «Whirlpool» ընկերության հիմնադիր Ֆրեդերիկ Ափթոնն է։

Գործունեություն 
2008 թվականին մասնակցել է «Elite Model Management» մոդելային գործակալության քասթինգին և նույն տարում էլ ստորագրել պայմանագիր։ Հետագայում մեկնել է Նյու Յորք, որտեղ կնքել է պայմանագիր «IMG Models»–ի հետ։

Առաջին անգամ աշխատել է «Garage» և «Dooney & Bourke» ապրանքանիշների համար։ 2010–11 թվականներին եղել է «Guess» ապրանքանիշի դեմքը։ 2011 թվականին Ափթոնը հայտնվում է «Sports Illustrated» ամսագրում և հռչակվում «տարվա նորեկ»։ Շուտով նա սկսեց աշխատել Beach Bunny լողազգեստների գովազդային արշավում և հայտնվեց «Complex» և «Esquire» ամսագրերի շապիկներին, որտեղ կոչվեց «Ամռան կինը»։ 2014 թվականին հայտնվեց Beach Bunny լողազգեստով «Sports Illustrated»–ի շապիկին։

2011 թվականի ապրիլին «Լոս Անջելես Կլիպերս» բասկետբոլային ակումբի հանդիպումներից մեկի ժամանակ Ափթոնի՝ դուգի կոչվող հիփ–հոփ պարի հոլովակը մեծ արագությամբ տարածում է գտնում համացանցում։ 2012 թվականին Ափթոնը հայտնվեց «The Rej3ctz» խմբի «Cat Daddy» երգի տեսահոլովակում, որտեղ նույնպես դուգի է պարում։

2011 թվականի հունիսին մասակցեց ամերիկյան «Tosh.0» հեռուստաշոուին և 2011–ին հայտնվեց «Taco Bell» արագ սննդի ցանցի գովազդում։

Ափթոնի առաջին դերասանական խաղը 2011 թվականին թողարկված «Ինչպես ներկել աշտարակը» ֆիլմում էր։

2012 թվականի փետրվարին Ափթոնի թվիթերյան հետևորդների թիվը հատում է 170 000–ի սահմանը։

2012 թվականին models.com–ի կողմից Ափթոնը ճանաչվեց հիգերորդ սեքսուալ մոդելը։ 2012 թվականին ընդգրկվեց «Maxim» ամսագրի «Թոփ 100» ցուցակում։ 2013 թվականին AskMen–ի կեղմից կազմած «Թոփ 99 կանայք» ցուցակում Ափթոնը զբաղեցրեց 3–րդ հորիզոնականը։

2013 թվականին Ափթոնը ևս մեկ անգամ հայտնվեց «Sports Illustrated» ամսագրի «Swimsuit Issue» ֆոտոշարքում։ Այս անգամ նկարահանումներն անցկացվել էին Անտարկտիդայում, որի չափազանց ցուրտ լինելու պատճառով Ափթոնը հետագայում ունեցավ տեսողական և լսողական խնդիրներ։

2012 թվականի նոյեմբերի իտալական «Vogue» ամսագրի համարից (լուսանկարահանված Սթիվեն Մեիսելի կողմից) և 2013 թվականի հունվարի Մեծ Բրիտանական համարից հետո Ափթոնը Մարիո Տեստինոյի կողմից նկարահանվեց ամսագրի 2013 թվականի հունիսյան շապիկի համար։ 2013 թվականին նաև նկարահանվեց Էննի Լեյբովիցի կողմից «Vanity Fair» ամսագրի 100–րդ հոբելյանական համարի համար։

2013 թվականին Նյու Յորքում Style Awards մրցանակաբաշխության ժամանակ Ափթոնը ստացավ «Տարվա մոդել» մրցանակը։

2014 թվականին հայտնվեց «Sports Illustrated» ամսագրի 50–րդ հոբելյանական համարի երկրորդ շապիկին։ Լուսանկարները նկարահանվել էին Կանավերալի հրվանդանում՝ զրոյական ծգողականության հարթակում։

2014 թվականին Քեմերոն Դիազի, Լեսլի Մանի և Նիկոլայ Կոստեր-Վալդաուի հետ միասին նկարահանվեց «Այլ կին» ֆիլմում՝ Ամբերի կերպարում։

2014 թվականին նկարահանվեց «Lady Antebellum»–ի «Bartender» տեսահոլովակում։

«People» ամսագիրը 2014 թվականին Ափթոնին կոչեց «Ամենակրքոտ կինը»։ Առաջին անգամ անվանակարգը մրցանակի տեսքով էր։

Անձնական կյանք 
Ափթոնը նշում է, որ Աստված իր կյանքում մեծ դեր է խաղում։ Հիշում է, որ նկարահանումների ժամանակ կրում էր խաչի տեսքով վզնոց, իսկ նրա վրա ծիծաղում և ասում էին, որ նման է հոգևորականի, ապա հանում վզնոցը և սկսում նկարահանումները։ Ափթոնն այդ դեպքից հետո նշում է․ «Դա ինձ վրա շատ ազդեց։ Ես հասկացա, որ իրոք ուզում եմ, որ խաչը միշտ լինի ինձ հետ, միշտ»։ Արդյունքում Ափթոնը մատի վրա քրիստոնեական խաչ դաջեց։

Ուշ 2011 թվականին Ափթոնը հանդիպում էր «Դետրոիդ Թայգերս» բեյսբոլային ակումբի մարզիկ Ջասթին Վերլանդերի հետ։ Զույգը բաժանվում է 2015 թվականի հունվարին։

2014 թվականի օգոստոսի 31–ին, հաքերային գործողության հետևանքով, Ափթոնի և մի շարք այլ հայտնիների անձնական բաց լուսանկարները տարածվեցին համացանցում։

Ծանոթագրություններ

Արտաքին հղումներ 
 Պաշտոնական կայք 
 Էջը IMDb կայքում

Մոդելներ այբբենական կարգով
Ամերիկացի մոդելներ
Ամերիկացի կինոդերասանուհիներ
21-րդ դարի ամերիկացի դերասանուհիներ
Ամերիկացի դերասանուհիներ
Ամերիկացի հեռուստատեսային դերասանուհիներ